ห่วงอัคคีภัยช่วงเทศกาลตรุษจีน 2564 สั่งการการประปาส่วนภูมิภาคตรวจสอบหัวจ่ายน้ำประปาทั่วประเทศให้พร้อมใช้งาน
นายทรงศักดิ์ ทองศรี รัฐมนตรีช่วยว่าการกระทรวงมหาดไทย กล่าวว่า ในช่วงเทศกาลตรุษจีนของทุกปี ชาวไทยเชื้อสายจีนนิยมจัดเตรียมชุดเซ่นไหว้บรรพบุรุษ ทั้งนี้เพื่อความปลอดภัยและสร้างความมั่นใจให้แก่ประชาชนในช่วงเทศกาลตรุษจีน ได้สั่งการ กปภ. ตรวจสอบความพร้อมของหัวจ่ายน้ำดับเพลิง (fire hydrant) ให้อยู่ในสภาพพร้อมใช้งานได้ในทันทีหากเกิดเหตุอัคคีภัยหรือสถานการณ์ฉุกเฉินในพื้นที่ ซึ่งหัวจ่ายน้ำดับเพลิงถูกออกแบบให้เชื่อมต่อกับท่อเมนของ กปภ. และติดตั้งไว้ในจุดที่สะดวกและเข้าถึงง่าย เพื่อให้เจ้าหน้าที่ดับเพลิงทำงานได้อย่างรวดเร็วและใช้ในสถานการณ์ฉุกเฉินได้จริง อีกทั้งขณะนี้อยู่ในช่วงสถานการณ์การแพร่ระบาดของโรคโควิด-19 ระลอกใหม่ การฉลองเทศกาลตรุษจีนของคนไทยในปีนี้อาจต้องมีการปรับรูปแบบตามแนวทางชีวิตวิถีใหม่(New Normal) ในการทำกิจกรรมต่างๆ โดยนำเทคโนโลยีมาช่วยในการซื้อชุดเซ่นไหว้ อาหารมงคลและของประดับตกแต่งบ้านทางออนไลน์แทนการเดินเลือกซื้อในตลาดและสถานที่แออัด ตลอดจนหลีกเลี่ยงการรวมตัวกันในครอบครัวเพื่อลดความเสี่ยงการแพร่ระบาดของโรคโควิด-19 โดยใช้การอวยพรหรือฉลองตรุษจีนทางออนไลน์ร่วมกัน เพื่องดการรวมตัวของคนจำนวนมากและรักษาระยะห่าง ซึ่งจะช่วยควบคุมสถานการณ์ให้กลับคืนสู่ภาวะปกติได้โดยเร็วสำหรับประชาชนหากพบเห็นหัวจ่ายน้ำดับเพลิงชำรุดหรือเสียหาย โปรดแจ้งข้อมูลแก่เจ้าหน้าที่ เพื่อเข้าซ่อมแซมให้ใช้งานได้ตามปกติ โดยสามารถแจ้งรายละเอียดได้ที่ กปภ.สาขาใกล้เคียงหรือทาง PWA Contact Center 1662.